নিজস্ব প্রতিবেদন : ট্রেনে ফের নিম্নমানের খাবার পরিবেশনের অভিযোগ। এবার শিয়ালদহ-পুরী দুরন্ত এক্সপ্রেসে এই ঘটনা ঘটল। ট্রেনের খাবার খেয়ে খেয়ে অসুস্থ হয়ে পড়েছেন অনেকেই। যদিও তাদের প্রাথমিক চিকিত্সার পর তাঁদের ছেড়ে দেওয়া হয়। ঘটনার তদন্ত শুরু করেছে রেল। জাগা গেছে, শনিবার পুরী-শিয়ালদহ দুরন্ত এক্সপ্রেসে ওঠেন স্বরূপনগর ও বাদুরিয়া ব্লকের ২৩ জন যাত্রী। তাঁরা জানিয়েছেন, রাতের খাবারের জন্য মাংস ও রুটি দেওয়া হয় তাঁদের। অভিযোগ, তাতে মাংস ঠিকমতো সেদ্ধ হয়নি। রুটিও ছিল খাবারের অযোগ্য। ওই খাবার খাওয়ার পর থেকেই শুরু হয় পেটব্যথা ও বমি। ট্রেনে প্রাথমিক চিকিত্‍সারও কোনও ব্যবস্থা ছিল না। অবশেষে ট্রেন শিয়ালদহে পৌঁছতেই ক্ষোভে ফেটে পড়েন যাত্রীরা। ট্রেন ম্যানেজার টি প্রসাদকে ঘিরে বিক্ষোভ দেখাতে শুরু করেন যাত্রীরা। পরিস্থিতি সামাল দিতে বিশাল রেল পুলিস মোতায়েন করা হয় স্টেশনে। যদিও পরে স্বাভাবিক হয় পরিস্থিতি।